Աֆանդյանների խնդրահարույց գույքը բանկի բալանսից հանելու նպատակով 2016 թվականի օգոստոսին ստեղծվել է «Տարմակ» ՍՊԸ-ն: Այս ընկերությանն է վաճառվել «Արզնի» ջրերի գործարանի գրավադրված գույքը, սակայն այս գործարքը ձեռնտու է եղել Աֆանդյաններին, քանի որ օֆշորում գրանցված այս ընկերության 33% բաժնեմասը պատկանել է Աֆանդյանի ավագ որդուն՝ Վահե Աֆանդյանին: Սնանկության կառավարչի դատական հայցը եւ Աֆանդյանների հավակնությունները բանկից «Անելիքի» համար անսպասելի են եղել եւ, ըստ էության, խախտել են նախապես ձեռք բերված պայմանավորվածությունները։ Վահրամ Աֆանդյանը վստահեցնում է, որ ընկերության ներկայացուցիչները ստում են՝ նման փաստարկ ներկայացնելով։ «Համաձայնագիրն «Անելիք» բանկի հետ ստորագրել եմ անձամբ։ «Տարմակ» ՍՊԸ-ի մասին առաջին անգամ լսել եմ դատարանի դահլիճում՝ որպես վկա հանդես գալով։ Եթե նախապես ձեռք բերված պայմանավորվածություն լիներ, կամ եթե եղբայրս ունենար այդ ընկերությունում բաժնեմաս, ես անպայման տեղյակ կլինեի»,- մեր ճշտող հարցին այսպես պատասխանեց Վահրամ Աֆանդյանը։ Գործարար ընտանիքի բողոքը բանկի դեմ այժմ վճռաբեկ դատարանում է։